1791. június 20-án XVI. Lajos és családja szökni próbáltak, álruhában, titokban hagyták el Párizst, de a nép visszatérésre kényszerítette őket. A király sérthetetlenségét biztosító határozatok megosztották a klub tagságát. Július 16-án, a Mars-mezei sortűz előestéjén Barnave kivált a klubból, magával vitte a mérsékelt nézeteket valló többséget, és a Ciszterciek egykori kolostorában (Couvent de Feuillants) megalapították a Feuillantinus klubot. A Jakobinus klubban alig tizenvalahány tag maradt, közöttük Robespierre, Jérome Pétion de Villeneuve, Pierre-Louis Roederer, François Buzot, Henri Grégoire. Barnave kiválása politikai bukással volt egyenlő, mert 1791 őszén csak 60 Feuillantinus klub működött az egész országban a 442 Jakobinus klubbal szemben.